**Endringer i NTPFs turneringsreglement 1.januar 2024**

**Paragraf 1-65**

**Endringer markert i rødt.**

##

## § 17 Godkjenning av ikke påmeldte spillere

Turneringsledelsen kan tillate en spiller som ikke har vært tatt med ved trekningen, å spille istedenfor en deltaker som har meldt forfall før vedkommende klasse i turneringen er påbegynt. Spilleren kan i disse tilfellene ikke være høyere rangert enn lavest rangerte seedete spiller.

Adgangen til å sette inn en ny spiller etter første ledd gjelder ikke turneringer i kategori 1. I kategori 2 turneringer gjelder adgangen til å sette inn en ny spiller bare i Masters, Norgescuper laveste nivå, Grand Prix kvalifisering og seniorturneringene klasse ~~A – B – C.~~ Nivåbasert, Gold, Silver og Bronze.

## § 19 Seeding og plassering av seedede spillere i tablå og puljer

For å hindre at de høyest rangerte spillerne i en turnering møtes i de innledende runder, skal spillere seedes etter reglene i denne bestemmelsen og vedlegg nr. 1-9.

Seeding av spillere i individuelle norgesmesterskap gjøres av NTF. Norske Tennisveteraner (NTV) seeder spillere i NM for veteraner. Dersom seedingen avviker fra siste offisielle rankingliste, skal avviket begrunnes.

Seeding i turneringer i kategori 2, 3 og 4 skal følge siste offisielle rankingliste. Etter godkjenning fra NTF kan seedingen likevel avvike fra siste offisielle norske rankingliste for utenlandske spillere og for norske spillere som har få norske rankingpoeng fordi spilleren har deltatt i få turneringer som kan gi norske rankingpoeng. Avviket fra siste norske offisielle rankingliste skal begrunnes. ~~I aldersklassene U10 skal det ikke seedes. I aldersklassen U12 skal det bare seedes i landsturneringen. Seedingen i landsturneringen gjøres av NTF.~~ I aldersklassene U12 og yngre skal det ikke seedes. I doubleklasser benyttes egen doubleranking.

##

## § 45 Norgesmesterskap i lagtennis

NTF skal hvert år arrangere norgesmesterskap i lagtennis utendørs for herrer og damer i perioden fra og med 1.mai til og med 30. september. Mesterskapet deles opp i en forbundserie og en regionserie.

Forbundsstyret kan bestemme at det i tillegg skal arrangeres norgesmesterskap i lagtennis innendørs i klassene herrer, damer, piker U19 og gutter U19.

Forbundsstyret oppnevner en turneringsledelse og oppmann for norgesmesterskapene i lagtennis.

Det er klubbenes ansvar at spillere som representerer klubben innfrir kravene i §4.

## § 60 Klubbrepresentasjon og overgang mellom klubber

En spiller kan ikke representere flere klubber samtidig, hvis ikke noe annet følger av regler i dette turneringsreglementet.

Lisensierte spillere over 13 år som ønsker å representere en ny klubb, må melde representasjonsovergang til NTF på særskilt fastsatt skjema. Kopi skal sendes spillerens region og tidligere klubb.

Fristen for å melde overgang er 1. april for overganger som skal gjelde fra påfølgende utendørssesong. Som utendørssesong regnes tidsrommet 1. mai – 30. september. Fristen for å melde overgang er 1. september for overganger som skal gjelde fra påfølgende innendørssesong. Som innendørssesong regnes tidsrommet 1. oktober – 30. april. Fristen for å melde overgang er 1. desember dersom overgangen skal gjelde fra 1. januar.

En overgang kan trekkes tilbake dersom dette gjøres innen 1 måned etter at den er meldt til NTF og før påfølgende sesong starter.

Dersom spillerens tidligere klubb har innsigelser til overgangen, må den meddele dette innen 14 dager etter at kopi av melding om overgang er mottatt. Innsigelser skal sendes skriftlig til spilleren med kopi til ny klubb og NTF. Dersom tidligere klubb har innsigelser, er overgangen ikke gyldig og spilleren kan ikke representere sin nye klubb før tidligere klubbs samtykke foreligger eller overgangen er brakt inn for voldgift og godkjent av voldgiftsnemnden. Dersom tidligere klubb ikke har meddelt innsigelser innen fristen, er overgangen/representasjonen gyldig.

Bestemmelsene i denne paragraf er ikke til hinder for at spillere i forbindelse med skolegang, studieopphold m.v. kan representere skole eller universitet i individuelle turneringer eller lagkamper.

En spiller kan representere en annen klubb i norgesmesterskap for lag senior enn sin individuelle representasjonsklubb dersom den klubben han eller hun representerer i individuelle turneringer ikke stiller lag i NM lag senior. Begge berørte klubber må akseptere representasjonen og sende skriftlig melding om slik aksept til NTF innen 20. april. Spilleren må ~~ha vært~~ være medlem i lagrepresentasjonsklubben. ~~de siste 12 månedene før turneringens start~~

Spillere kan representere en annen klubb i lagkamper ~~i veteranserien enn sin individuelle representasjonsklubb~~ i regionale serier dersom regionen tillater dette. Spilleren må være medlem i begge berørte klubber og begge klubbene må akseptere representasjonen.